《将东归留别杨宗礼十韵》
宋代·宋祁

清白旧家声，论交得宁馨。
摛华吐凤赋，闻礼堕鱣庭。
潘夏叨连璧，荀陈更聚星。
膠投思固漆，渭浊许过泾。
合坐怀妍唱，分诗写素屏。
情深方柏悦，性懒自榆暝。
短羽偏惊月，羁游剧泛萍。
北梁催税鞅，南郡阻繙经。
晓色三竿日，离歌十里亭。
期君促西上，相遇在神坰。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。